梅艷芳自細同屋企人喺遊樂場賣唱，後來喺tvb嘅新秀歌唱比賽勝出，星途由此展開，成為1980年代香港樂壇上重要嘅巨星。佢嘅舞台衣著華麗而大膽、早期歌曲路線冶艷放蕩，「壞女孩」形象深入民心，演唱會場數曾多次創咗香港紀錄，事業顛峰時喺1985年至1989年度《十大勁歌金曲頒獎典禮》中連續五屆攞「最受歡迎女歌星」，並培育多名音樂後輩，喺香港及亞洲樂壇享有崇高地位。